b'\n_START_ARTICLE_\nIvanovske skalne cerkve\n_START_SECTION_\nZgodovina\n_START_PARAGRAPH_\nV jamah pod Ivanovsko steno so bili menihi naseljeni od 1220. let, ko je kasnej\xc5\xa1i bolgarski patriarh Joahim I. tam ustanovil samostan, do 17. stoletja. Menihi so tam v \xc5\xbeivo skalo izklesali svoje celice, cerkve in kapele. Ko je samostanski kompleks dosegel svoj vi\xc5\xa1ek, je imel pribli\xc5\xbeno 40 cerkva, nekateri trdijo, da celo 300. Ve\xc4\x8dina cerkva se ni ohranila. _NEWLINE_V Drugem bolgarskem cesarstvu so vladarji, med njimi Ivan Aleksander in Ivan Asen II., pogosto obdarovali samostan, kar dokazujejo portreti donatorjev v nekaterih cerkvah. Med pokrovitelje so spadali tudi plemi\xc4\x8di iz prestolnice Veliko T\xc4\x83rnovo in bli\xc5\xbenjega velikega srednjeve\xc5\xa1kega mesta \xc4\x8cerven, ki so imeli s samostanom tesne vezi zlasti v 13. in 14. stoletju. Samostan je bil v 14. stoletju sredi\xc5\xa1\xc4\x8de hezihazma na bolgarskem ozemlju. Obstajal je \xc5\xa1e v prvih nekaj stoletjih tur\xc5\xa1ke vladavine, vendar je po\xc4\x8dasi propadal. _NEWLINE_Samostanski kompleks je zaslovel predvsem zaradi fresk iz 13. in 14. stoletja, ki so se ohranile v petih cerkvah in so \xc4\x8dudoviti primerki bolgarske srednjeve\xc5\xa1ke umetnosti. Med skalnate objekte, ki so jih uporabljali menihi, spadajo kapela nadangela Gabrijela (Pokopana cerkev), krstilnica, kapela Gospodev Dol, cerkev svete Teodore (Poru\xc5\xa1ena cerkev) in glavna cerkev s stenskimi slikami iz 14. stoletja, ki so najslavnej\xc5\xa1e v celem Ivanovu in spadajo med najbolj zna\xc4\x8dilne primerke umetnosti iz obdobja Paleologov. Ohranjeni so tudi ve\xc4\x8d stoletij stari napisi, med katerimi ne najslavnej\xc5\xa1i napis meniha Ivana Gramatika iz leta 1308-1309. _NEWLINE_Ivanovske skalne cerkve so bile leta 1979 uvr\xc5\xa1\xc4\x8dene na seznam Unescove svetovne kulturne dedi\xc5\xa1\xc4\x8dine.\n_START_SECTION_\nGrobnice\n_START_PARAGRAPH_\nV samostanskem kompleksu je pokopan car Jurij I. Terter.'